Ελληνική Γεωργική Ακαδημία

Η **Ελληνική Γεωργική Ακαδημία**, γνωστή ως **Ε.Γ.Α.** (αγγλ. **[[:en:Hellenic Agricultural Academy|Hellenic Agricultural Academy]]**) είναι ελληνικός επιστημονικός οργανισμός, ο οποίος είναι ανεξάρτητος και μη κερδοσκοπικός και έχει ως έδρα την Αθήνα.

Η Ακαδημία δραστηριοποιείται στα γνωστικά αντικείμενα της γεωπονίας και της δασοπονίας, της αγροδιατροφής, της κτηνιατρικής και της ζωικής παραγωγής, του φυσικού περιβάλλοντος, της βιοτεχνολογίας και της αγροτικής οικονομίας, και εδρεύει εντός των εγκαταστάσεων του Γεωπονικού Πανεπιστημίου Αθηνών.

## Ιστορικό
Η Ε.Γ.Α. ιδρύθηκε το έτος 2000 από ομάδα επιστημόνων με ευρύ φάσμα ειδικοτήτων, συμπεριλαμβανομένων των γεωπονικών επιστημών, δασολογίας, κτηνιατρικής, τεχνολογίας τροφίμων και περιβάλλοντος. 

Πρώτος πρόεδρος της Ε.Γ.Α. εξελέγη ο Ομότιμος Καθηγητής του ΑΠΘ, Δρ. Γεώργιος Τερζίδης, ενώ αντιπρόεδρος εκλέχτηκε ο τότε Καθηγητής του Γ.Π.Α., Δρ. Σπύρος Κυρίτσης ο οποίος στη συνέχεια ανέλαβε την προεδρία της Ε.Γ.Α. για τη διετία 2004-2006.

Μετά την ίδρυσή της, το 2001, η Ε.Γ.Α. εντάχθηκε ως μέλος στην Ένωση Ευρωπαϊκών Ακαδημιών. Συγκεκριμένα, η Ακαδημία από το 2001 αποτελεί τακτικό μέλος της **UEAA** (Union of European Academies for Sciences applied to Agriculture, Food and Nature), ενός διευρωπαϊκού δικτύου ακαδημιών που προωθούν την επιστημονική έρευνα και συνεργασία σε ζητήματα γεωργίας, τροφίμων και περιβάλλοντος. Η UEAA προωθεί τη διασύνδεση επιστημόνων σε ευρωπαϊκό επίπεδο και την ανταλλαγή γνώσης μεταξύ των κρατών-μελών.

Για την περίοδο 2024-2026, εκλεγμένη πρόεδρος της Ακαδημίας είναι η Δρ. Σοφία Ευστράτογλου, Ομότιμη Καθηγήτρια του Γ.Π.Α., και αντιπρόεδρος ο Δρ. Γεώργιος - Ιωάννης Νυχάς, Ομότιμος Καθηγητής του Γ.Π.Α.

## Σκοπός και αποστολή
Σύμφωνα με το καταστατικό της, η Ε.Γ.Α. έχει ως βασική αποστολή τους ακόλουθους σκοπούς:
* Τη μελέτη και αντιμετώπιση θεμάτων επιστημονικής, τεχνικής, οικονομικής και κοινωνικής φύσης που σχετίζονται με τη γεωργία, τα τρόφιμα, τα δάση και το φυσικό περιβάλλον. 
* Την προώθηση της αειφόρου ανάπτυξης και της επιστημονικής γνώσης στον αγροδιατροφικό τομέα. 
* Την οργάνωση επιστημονικών συνεδρίων, διαλέξεων, σεμιναρίων και εκδηλώσεων για την ενημέρωση και συνεργασία μεταξύ επιστημόνων και φορέων. 
* Τη συνεργασία με εθνικούς και διεθνείς φορείς, όπως επιστημονικά ιδρύματα και οργανισμούς με συναφείς στόχους. 

Η Ε.Γ.Α. επιδιώκει την επίτευξη αυτών των σκοπών με την υποστήριξη ερευνητικών έργων, την έκδοση επιστημονικών κειμένων και τη συμμετοχή σε διεθνή επιστημονικά δίκτυα. 

Μέλη της Ακαδημίας εκλέγονται Έλληνες επιστήμονες με αναγνωρισμένη σημαντική προσφορά (ερευνητική, διοικητική, επαγγελματική) σε τομείς που αποτελούν αντικείμενο των σκοπών της Ε.Γ.Α. για χρονικό διάστημα τουλάχιστον 20 ετών. Πρόσθετα, πρέπει να έχουν διεθνώς αναγνωρισμένο συγγραφικό έργο σε επιστημονικά έντυπα διεθνούς κυκλοφορίας, που να προάγει την επιστήμη και την τεχνολογία σε ένα τουλάχιστο τομέα ενδιαφέροντος της Ακαδημίας. 

Η εκλογή γίνεται μετά από διαδικασία δημόσιας ανοιχτής προκήρυξης, επισταμένης ακαδημαϊκής αξιολόγησης και ονομαστικής ψηφοφορίας όλων των μελών της Γενικής Συνέλευσης της Ακαδημίας. Στη συνέχεια γίνεται 
η εορταστική εκδήλωση υποδοχής, παρουσίασης και ενημέρωσης των νεοεκλεγέντων τακτικών μελών της Ακαδημίας.

## Τμήματα
Η Ακαδημία απαρτίζεται, με βάση το καταστατικό της, από τα ακόλουθα δέκα τμήματα:
* Τμήμα Φυτικής Γεωργικής Παραγωγής
* Τμήμα Ζωικής Παραγωγής
* Τμήμα Κτηνιατρικής
* Τμήμα Επιστημών Τροφίμων
* Τμήμα Δασών, Δασικών Προϊόντων & Δασικής Μηχανικής
* Τμήμα Φυσικών Πόρων, Γεωργικής Μηχανικής και Διαμόρφωσης Τοπίου
* Τμήμα Βιοτεχνολογίας - Βιολογίας, με εφαρμογές στη Γεωργία
* Τμήμα Oικολογίας, Βιοποικιλότητας & Περιβάλλοντος
* Τμήμα Οικονομικών και Κοινωνικών Επιστημών 
* Τμήμα Διαφόρων Επιστημών, με έμφαση στη Γεωργία

## Οργάνωση και δράσεις
Η Ακαδημία λειτουργεί με βάση επίσημο καταστατικό, σύμφωνα με το οποίο διακρίνονται διάφορες κατηγορίες μελών: Τακτικά, Ομότιμα, Επίτιμα και Αντεπιστέλλοντα. Το καταστατικό ορίζει επίσης και τις διαδικασίες για την εκτέλεση των επιστημονικών και διοικητικών δραστηριοτήτων του επιστημονικού οργανισμού. Πρόσθετα, υπάρχει προβλεπόμενος αριθμός θέσεων και τμημάτων για τα μέλη, καλύπτοντας διάφορους τομείς της ευρύτερης γεωπονικής επιστήμης. 

Σε τακτική βάση, η Ε.Γ.Α. διοργανώνει ποικίλες ακαδημαϊκές ημερίδες και εκδηλώσεις  που πραγματοποιούνται σε συνεργασία με τα ελληνικά πανεπιστήμια και τα ερευνητικά ιδρύματα, ενισχύοντας τη μεταξύ τους επικοινωνία και τον διάλογο για σύγχρονα επιστημονικά θέματα. 

## Παραπομπές


## Εξωτερικοί σύνδεσμοι
* Επίσημος ιστότoπος της Ε.Γ.Α.

Κατηγορία:Ακαδημίες επιστημών